**Vară cu parfum de tei**

*Mirimirela*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Tu ai venit pe lume în parfum de tei

Ne-ai picurat în inimi roua dimineții

Dar nu știu cum de ți-au intrat în suflet zmei

Și tinerețea ți-au jertfit pe-altarul vieții.

Nu am știut să fiu străjer la porți de suflet

Și-n loc de un tăiș de spadă, le-am dat flori.

Degeaba mă-ncruntam sau afișam un zâmbet

Un aisberg erai, care-mi dădea fiori.

Cu tălpile goale, pe cărbunii încinși

Am rătăcit o vreme prin pădurea sorții

Și mă-ntrebam ades' :"oare de zmei învinși

Vom fi ? Va fi doar noapte până-n pragul morții ?

Sau va veni iar vara cu parfum de tei

Și-n adierea serii mi-o aduce-n casă

Priviri scânteietoare, glas de clopoței

Lumina ochilor, copila mea frumoasă...

Doamne, din sufletul îndurerat de maică

Te conjur ! Aprinde lampa în viața ei

Trimite-i Tu ca înecatului, o barcă

Și fă să vină vara cu parfum de tei.

E oaia rătăcită, orbul din născare

Dar sufletul i-e bun ca pâinea caldă.

Așterne-n calea ei a iertăciunii floare

Îndură-te de mine, n-o lăsa să cadă !

Tu poți a încuia fără de lacăt norii

Te rog, prefă stane de piatră zmeii !

Doamne, te rog ! Dă viață iarăși verii

Și fă să înflorească-n poarta casei teii.